b"\n_START_ARTICLE_\nFlorenci d'Hainaut\n_START_SECTION_\nBiografia\n_START_PARAGRAPH_\nFlorenci era fill de Joan d'Avesnes, comte hereu d'Hainaut i d'Adelaida d'Holanda._NEWLINE_El 1285, el comte de Chiny el va convidar a participar en un torneig que va durar sis dies i en va ser un dels herois, el fet va ser descrit pel trobador Jacques Bretel en una obra titulada Tournoi de Chauvency._NEWLINE_Florenci va ser governador de Zelanda i m\xc3\xa9s tard va passar al servei de Carles II d'Anjou, rei de N\xc3\xa0pols, que el va nomenar conestable de N\xc3\xa0pols._NEWLINE_El 16 de setembre del 1289 es va casar amb Isabel de Villehardouin, princesa d'Acaia, filla de Guillem II de Villehardouin i d'Anna \xc3\x80ngel-Comn\xc3\xa8, que ja era v\xc3\xaddua de Felip d'Anjou-N\xc3\xa0pols. En van tenir una sola filla:Matilda d'Hainaut. El pare d'Isabel, que tenia els drets del t\xc3\xadtol de pr\xc3\xadncep d'Acaia, els en va transferir a la parella amb la condici\xc3\xb3 que si no tenien fills el t\xc3\xadtol li seria retornat i que si Florent moria abans que Isabel, ella hauria de demanar-li perm\xc3\xads per tornar-se a casar._NEWLINE_La parella es va instal\xc2\xb7lar a Acaia i Florenci va negociar amb l'emperador rom\xc3\xa0 d'Orient el tractat de pau de Klarentza el 1290. At\xc3\xa8s que les tropes dels Anjou havien estat expulsades de Sic\xc3\xadlia, la reconquesta de l'Imperi Llat\xc3\xad de Constantinoble era nom\xc3\xa9s una il\xc2\xb7lusi\xc3\xb3 i tampoc refiava Florenci rebre refor\xc3\xa7os per la defensa del principat d'Acaia._NEWLINE_Per\xc3\xb2 la pau va ser prec\xc3\xa0ria i els bizantins es van apoderar de Kalamata el 1293. Florenci va enviar una ambaixada en protesta adre\xc3\xa7ada a Andr\xc3\xb2nic II Pale\xc3\xb2leg el qual la va tornar al principat. El 1296, un noble grec es va apoderar de la fortalesa de Sant Jordi, a l'Arc\xc3\xa0dia. Florenci va assetjar el castell per\xc3\xb2 va morir mentrestant, abans que les seves tropes poguessin prendre'l."